અમદાવાદઃ શહેરમાં ગરમીએ માઝા મૂકી છે. છેલ્લા એક સપ્તાહથી ગરમીનો પારો ૪૪ ડિગ્રી સે‌િન્ટગ્રેડની ઉપર જોવા મળ્યો છે. ગરમીની સૌથી વધુ અસર ખુલ્લામાં કામ કરતા મજૂરોને થઇ રહી છે. બાંધકામ સાથે સંકળાયેલા છૂટક મજૂરો ગરમીમાં ખુલ્લામાં કામ કરવાની ઘસીને ના પાડી રહ્યા છે. ભારે ગરમી વચ્ચે મજૂરોનો પારો પણ ઊંચે જોવા મળી રહ્યો છે. છૂટક મજૂરીકામ કરતા મજૂરો અગાઉથી બોલી કરી રહ્યા છે કે ખુલ્લામાં કામ કરવાનું હશે તો મજૂરીના વધુ ચૂકવવા પડશે. સામાન્ય કરવાનું રીતે છૂટક મજૂરીનો રોજનો ભાવ ર૦૦ થી ૩૦૦ રૂપિયા ચાલે છે, પરંતુ આ જ મજૂરો ખુલ્લામાં કામ કરવા માટે મજૂરીના ગરજ પ્રમાણે રૂ.૧૦૦ થી ર૦૦ જેટલી વધુ રકમ લઈ રહ્યા છે. તો વળી કેટલાક છૂટક કામ કરતા મજૂરો અગાઉથી બોલી કરે છે કે ગરમી બહુ છે, બહારનું કામ હશે તો બપોરની રિસેસનો સમય વધુ આપવો પડશે. કોન્ટ્રાક્ટરો પણ કહી રહ્યા છે કે છાંયડામાં મજૂરીકામ હોય તો છૂટક મજૂરો જલદીથી કામ કરવા તૈયાર થઇ જાય છે.